Virallinen lehti nro C 132 , 28/04/1997 s. 0319



B4-0211, 0280, 0281, 0283 ja 0284/97 Päätöslauselma riisialan kriisistä Euroopan parlamentti, joka - ottaa huomioon 22. joulukuuta 1995 annetun neuvoston asetuksen (EY) N:o 3072/95 riisin yhteisen markkinajärjestelyn perustamisesta ((EYVL L 329, 30.12.1995, s. 18)), - ottaa huomioon 8. tammikuuta 1997 annetut komission asetukset (EY) 19/97 ja (EY) 21/97 ((EYVL L 5, 9.1.1997, s. 19 ja 24)), - ottaa huomioon myönnytykset, jotka Yhdysvallat on tehnyt ongelmien välttämiseksi Maailman kauppajärjestössä, A. katsoo, että yhteisön riisiala on vaikeassa tilanteessa sen kärsittyä pitkään kuivuudesta ja että nyt, olosuhteiden normalisoiduttua, se joutuu ensimmäisen kerran kohtaamaan vakavia ongelmia tuotannon markkinoinnin suhteen, B. ottaa huomioon, että merentakaisista maista ja alueilta tullivapaasti tuodun riisin määrä on noussut 58 000 tonnista vuonna 1992 300 000 tonniin vuonna 1996 ja että mainittu tuonnin lisääntyminen on aiheuttanut riisin hinnan romahtamisen Euroopan unionissa sekä huomattavia vahinkoja eurooppalaisille tuottajille, C. katsoo, että ongelman ydin on yhteisön suosituimmuuden mureneminen, joka johtuu Uruguayn-kierroksen johtopäätöksistä, Yhdysvaltojen painostuksesta Maailman kauppajärjestössä, tietyistä suosituimmuussopimuksista ja unionin laajentumisen jälkeen AKT-maille myönnetystä lisäkiintiöstä, D. katsoo, että yhteisön merentakaisten maiden ja alueiden assosioitumista koskevan 25. heinäkuuta 1991 annetun neuvoston päätöksen 91/482/ETY ((EYVL L 263, 19.9.1991, s. 1)) voimaan tulon jälkeen näistä maista tulevat tuontivirrat ovat olleet kestämättömiä, E. ottaa huomioon, että 17. helmikuuta 1997 annetulla neuvoston asetuksella (EY) N:o 304/97 ((EYVL L 51, 21.2.1997, s. 1)) säädettiin tariffikiintiö merentakaisista maista ja alueilta tulevalta riisin tuonnilta suojelevana toimenpiteenä ja että myös 31. tammikuuta 1997 annetulla komission asetuksella (ETY) N:o 196/97 ((EYVL L 31, 1.2.1997, s. 53)) säädettiin tariffikiintiö: 32 000 tonnia Egyptistä tuotua riisiä kunakin markkinointivuonna, 25 %:n tullialennuksella; ottaa huomioon, että Egypti nautti jo 25 %:n tullialennuksesta, jolloin komission päätös poistaa 32 000 tonnia vastaavilta määriltä tuontitullin kokonaan, F. ottaa huomioon, että yhden Euroopan unionin jäsenvaltion pysäytystaktiikka estää edellä mainitun päätöksen 91/482/ETY tarkistamisen, joka on tämän vakavan kriisin taustalla, G. katsoo, että on tärkeää lisätä riisin määrää elintarvikeavussa, mikä olisi merkittävä tuki riisisektorille; 1. Pitää ratkaisevan tärkeänä, että unioni toteuttaa toimenpiteet, joilla pyritään tehokkaalla ja kestävällä tavalla tervehdyttämään yhteisön riisimarkkinoiden tilanne, ja muuttaa edellä mainittua neuvoston päätöstä 91/482/EY; 2. Pyytää neuvostoa avaamaan lukkiutuneen tilanteen ja kehottaa käsittelyn pysäyttänyttä jäsenvaltiota toimimaan yhteistyössä oikeudenmukaisen ratkaisun aikaansaamiseksi; 3. Kehottaa komissiota harkitsemaan mainitun 8. tammikuuta 1997 annetun asetuksen (EY) 21/97 voimassaoloajan pidentämistä, jos neuvosto jättää päätöksen tekemättä; 4. Pyytää komissiota arvioimaan «cumulative recovery system» -järjestelmän vaikutuksia; kyseinen järjestelmä on voimassa Yhdysvalloissa tuontitullien perimiseksi takaisin tapauksissa, joissa veroa on kannettu aiheettomasti; pahoittelee Euroopan unionin Yhdysvaltojen kiristyksen edessä tekemiä myönnytyksiä; 5. Pyytää, että elintarvikeapuun käytetään ensisijaisesti yhteisössä tuotettua riisiä; 6. Pyytää, että markkinointivuoden 96/97 tuetun viennin kiintiöön lisätään edellisenä vuonna käyttämättä jääneet 75 000 tonnia; 7. Pitää välttämättömänä, että riisin yhteisen markkinajärjestelyn uudistus takaa yhteisön markkinoiden vakauden ja unionin riisinviljelijöiden tulojen säilymisen, ja pyytää komissiota tekemään tutkimuksen yhteisen markkinajärjestelyn toimivuudesta ja tehokkuudesta; 8. Kehottaa puhemiestään välittämään tämän päätöslauselman neuvostolle, komissiolle, unionin riisintuottajavaltioiden hallituksille ja Yhdysvaltojen hallitukselle.